钦定古今图书集成/明伦汇编/官常典/第474卷 > 唐和
## 钦定古今图书集成/明伦汇编/官常典/第474卷 > 唐和

按《魏书》本传，“和字稚起，晋昌宜安人也。父繇，以凉土
丧乱，民无所归，推陇西李暠于敦煌，以宁一州。李氏
为沮渠蒙逊所灭，和与兄契携外甥李宝避难伊吾，
招集民众二千馀家，臣于蠕蠕，蠕蠕以契为伊吾王。
经二十年，和与契遣使来降，为蠕蠕所逼，遂拥部落
至于高昌。蠕蠕遣部帅阿若率骑讨和，至白力城，和”
率骑五百，先攻高昌，契与阿若战殁，和收馀众，奔前
部王国。时沮渠安周屯横截城，和攻拔之，斩安周兄
子树。又克高宁、白力二城，斩其戍主。遣使表状，世祖
嘉其诚款，屡赐和。和后与前部王车伊洛击破安周，
斩首三百。世祖遣成周公万度归讨焉耆，诏和与伊
洛率所领赴度归。和奉诏，会度归喻下柳驴以东六
城，因共击波居罗城，拔之。后同征龟兹，度归令和镇
焉耆。时柳驴戍主乙真伽率诸胡将据城而叛，和领
轻骑一百匹入其城，擒乙真伽，斩之。由是诸胡款附，
西城克平，和有力也。正平元年，和诣阙，世祖优宠之，
待以上客。高宗以和归诚先朝，拜镇南将军、酒泉公。
太安中，出为济州刺史，甚有称绩。征为内都大官，评
决狱讼，不加捶楚，察疑获实者甚多，世以是称之。皇
兴中卒，年六十七。赠征西大将军、太常卿、酒泉王，谥
曰宣。